《己巳三月十二日陪凌季文游水南陈氏园次壁间徐明叔韵》
宋代·王洋

不惭衰白照溪光，清昼穿梁访野堂。物外风烟多喜客，人间草木亦宗王。

浮花竞作争新艳，近侍全收殿后香。秉烛便须期醉赏，胜饶吴榜起渔榔。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。